CELEX: 52014PC0291
Language: mt
Date: 2014-05-23
Title: Proposta għal DEĊIŻJONI TAL-KUNSILL dwar l-iffirmar, f’isem l-Unjoni Ewropea, tal-ftehim bejn l-Unjoni Ewropea u l-Istati Membri tagħha u l-Iżlanda dwar il-parteċipazzjoni tal-Iżlanda fit-twettiq konġunt tal-impennji tal-Unjoni Ewropea, l-Istati Membri tagħha u l-Iżlanda fit-tieni perjodu ta’ impenn tal-Protokoll ta’ Kjoto għall-Konvenzjoni Qafas tan-Nazzjonijiet Uniti dwar it-Tibdil fil-Klima

|
			
		
		
		52014PC0291
		
			Proposta għal DEĊIŻJONI TAL-KUNSILL dwar l-iffirmar, f’isem l-Unjoni Ewropea, tal-ftehim bejn l-Unjoni Ewropea u l-Istati Membri tagħha u l-Iżlanda dwar il-parteċipazzjoni tal-Iżlanda fit-twettiq konġunt tal-impennji tal-Unjoni Ewropea, l-Istati Membri tagħha u l-Iżlanda fit-tieni perjodu ta’ impenn tal-Protokoll ta’ Kjoto għall-Konvenzjoni Qafas tan-Nazzjonijiet Uniti dwar it-Tibdil fil-Klima /* COM/2014/0291 final - 2014/0152 (NLE) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
Dawn il-proposti jikkonċernaw
id-deċiżjonijiet tal-Kunsill, li għandhom jiġu addottati
skont l-Artikolu 218(5) u (6) TFUE, għall-iffirmar u l-konklużjoni
tal-ftehim bejn l-Unjoni, l-Istati Membri u l-Iżlanda dwar
il-parteċipazzjoni tal-Iżlanda fit-twettiq konġunt tal-impenji
tal-Unjoni, l-Istati Membri u l-Iżlanda fit-tieni perjodu ta' impenn
tal-Protokoll ta' Kjoto għall-Konvenzjoni Qafas tan-Nazzjonijiet Uniti
dwar it-Tibdil fil-Klima.
F’Diċembru 2012, fil-Konferenza ta'
Doha dwar it-Tibdil fil-Klima, il-192 Parti tal-Protokoll ta’ Kjoto
għall-Konvenzjoni Qafas tan-Nazzjonijiet Uniti dwar it-Tibdil fil-Klima,
adottaw emenda fil-Protokoll ta’ Kjoto (l-Emanda ta' Doha)[1]. Din l-Emenda ta’ Doha
tistabbilixxi t-tieni perjodu ta’ impenn skont il-Protokoll ta’ Kjoto, li jibda
mill-1 ta’ Jannar 2013 u jintemm
fil-31 ta’ Diċembru 2020, b’impenji legalment vinkolanti
ta' tnaqqis tal-emissjonijiet għall-Partijiet elenkati fl-Anness B
tagħha. Dawn il-Partijiet jinkludu l-Unjoni, l-Istati Membri u
l-Iżlanda. 
L-Artikolu 4 tal-Protokoll ta’ Kjoto
jippermetti lill-Partijiet biex iwettqu l-impenji tagħhom b’mod
konġunt. L-Unjoni Ewropea u ħmistax-il Parti li kienu Stati Membri
meta ġie ffirmat il-Protokoll ta’ Kjoto fl-1997 għażlu li
jagħmlu hekk għall-ewwel perjodu ta’ impenn (2008-12), u laħqu
ftehim/stipulaw it-termini tal-impenji konġunti għall-ewwel perjodu
ta' impenn meta rratifikaw il-Protokoll fl-2002.[2]
L-Emenda ta' Doha[3],
u d-dikjarazzjoni tal-Unjoni, l-Istati Membri u l-Iżlanda dwar l-adozzjoni
tagħha,[4]
esprimew l-intenzjoni ta' dawn il-Partijiet li jwettqu l-miri tagħhom ta'
tnaqqis b'mod konġunt fit-tieni perjodu ta' impenn. Il-Kummissjoni
pproponiet Deċiżjoni tal-Kunsill dwar il-konklużjoni tal-Emenda
ta’ Doha għall-Protokoll ta’ Kjoto għall-UNFCCC u t-twettiq
konġunt tal-impenni tagħha f’Novembru 2013.[5] Din il-proposta
bħalissa qed tiġi diskussa.
L-intendiment li l-impenji tat-tieni perjodu
ta' impenn tal-Protokoll ta' Kjoto jiġu mħarsa b'mod konġunt
mill-Unjoni Ewropea, l-Istati Membri tagħha u l-Iżlanda tmur lura
għall-2009. F’ittra lill-Presidenza tal-Kunsill tal-Unjoni Ewropea tat-3
ta’ Ġunju 2009, l-Iżlanda talbet taħdidiet formali biex
jitħabbar twettiq konġunt tal-impenji mal-Unjoni Ewropea u l-Istati
Membri tagħha fit-tieni perjodu ta’ impenn tal-Protokoll ta’ Kjoto.
Fil-laqgħa tal-15 ta’ Diċembru 2009, il-Kunsill laqa’ din it-talba u
stieden lill-Kummissjoni biex “tippreżenta rakkomandazzjoni
għall-ftuħ tan-negozjati neċessarji mal-Iżlanda li hija konformi
mal-prinċipji u l-kriterji stabbiliti fil-Pakkett tal-UE dwar il-Klima u
l-Enerġija”.[6]
F'Ġunju 2013, il-Kummissjoni
ppreżentat rakkomandazzjoni lill-Kunsill għal Deċiżjoni
tal-Kunsill li tawtorizza l-ftuħ ta’ negozjati mal-Iżlanda.
F’Diċembru 2013, il-Kunsill ta mandat lill-Kummissjoni biex tiftaħ,
f’isem l-Unjoni, in-negozjati mal-Iżlanda dwar il-ftehim li jistabbilixxi
t-termini ta’ twettiq konġunt li jikkonċernaw il-parteċipazzjoni
tal-Iżlanda fit-twettiq konġunt tal-impenji mill-Unjoni, l-Istati
Membri u l-Iżlanda. Ir-rappreżentanti tal-Istati Membri fil-Kunsill
ukoll taw mandat lill-Kummissjoni biex tinnegozja dan il-ftehim f’isem l-Istati
Membri, fir-rigward ta’ oqsma li jaqgħu taħt il-kompetenza tal-Istati
Membri. Dawn in-negozjati tmexxew f’konformità mad-direttivi ta’ negozjar, fuq
il-bażi tal- Artikolu 218 tat-Trattat dwar il-Funzjonament tal-Unjoni
Ewropea u rriżultaw fil-ftehim mehmuż ma’ din id-Deċiżjoni
proposta.
2.           Il-Ftehim mal-Iżlanda
Il-Ftehim mal-Iżlanda mehmuż ma’ din
id-Deċiżjoni proposta tistabbilixxi t-termini li jirregolaw
il-parteċipazzjoni tal-Iżlanda fit-twettiq konġunt tal-impenji
mill-Unjoni, l-Istati Membri tagħha u l-Iżlanda. Din ma tistabbilixxi
l-ebda impenn għall-Unjoni jew l-Istati Membri tagħha.
Il-parteċipazzjoni tal-Iżlanda
fit-twettiq konġunt
Il-parteċipazzjoni tal-Iżlanda
fit-twettiq konġunt fuq l-istess bażi bħall-Istati Membri.
Il-livell tal-emissjonijiet tal-Iżlanda, li huwa daqs l-ammont assenjat
lilha, se jkun relatat ma' dawk l-emissjonijiet minn gassijiet u setturi
koperti fit-tieni perjodu ta’ impenn tal-Protokoll ta’ Kjoto li mhumiex koperti
mill-iskema għall-iskambju ta' kwoti tal-emissjonijiet tal-UE (Direttiva
2003/87/KE[7]).
[daħħal it-test dwar l-ammont
assenjat lill-Iżlanda, ladarba jkun iddeterminat]
Fl-Anness II tagħha, il-ftehim
mal-Iżlanda ser jkollu l-istess termini ta’ twettiq konġunt li huma
stabbiliti fl-Anness anness mad-Deċiżjoni tal-Kunsill dwar
il-konklużjoni tal-Emenda ta' Doha għall-Protokoll ta’ Kjoto għall-UNFCCC
u t-twettiq konġunt tal-impennji tiegħu.
Applikazzjoni għal
leġiżlazzjoni tal-UE relevanti għall-Iżlanda
Bħala Partijiet fil-Protokoll ta’ Kjoto,
l-Unjoni u l-Istati Membri huma soġġetti għal għadd ta’
rekwiżiti ta’ monitoraġġ, rappurtar u verifika skont
il-Protokoll ta’ Kjoto. Għall-Partijiet li jkunu qablu li jwettqu
l-impennji tagħhom b’mod konġunt, jeħtieġ li xi
informazzjoni tkun sottomessa b’mod konġunt. Għaldaqstant,
il-Kummissjoni se titlob informazzjoni mill-Iżlanda sabiex l-Unjoni tkun
tista’ twettaq l-impenji tagħha ta’ rappurtar. Barra minn hekk,
jeħtieġ li l-Iżlanda titniżżel fis-sistemi ta’
reġistrazzjoni tal-Unjoni u tal-Istati Membri tagħha li huma
rilevanti għat-twettiq tal-impennji taħt il-Protokoll ta’ Kjoto. Dan
jirrikjedi biex l-Iżlanda tapplika leġiżlazzjoni tal-Unjoni li
ma tkunx applikabbli għal pajjiżi terzi (inklużi l-partijiet
taż-Żona Ekonomika Ewropea), speċjalment b’rabta
mal-monitoraġġ, ir-rappurtar u l-verifika tal-emissjonijiet kif ukoll
fir-rigward tal-operazzjoni ta’ reġistru u l-kontabilità ta’ tranżazzjonijiet
relatati mal-implimentazzjoni tal-impenji tal-Unjoni, l-Istati Membri
tagħha u l-Iżlanda fit-tieni perjodu ta’ impenn tal-Protokoll ta’
Kjoto, f’konformità mat-termini ta’ twettiq konġunt u r-regoli miftiehma
internazzjonalment.
Lista ta’ leġiżlazzjoni tal-Unjoni
li għandha tkun vinkolanti fuq l-Iżlanda tinsab fl-Anness I
tal-ftehim. Il-ftehim jipprovdi wkoll proċedura li temenda din il-lista,
biex jiżgura li l-Iżlanda tipparteċipa fit-twettiq konġunt u
ssegwi l-istess regoli u responsabbiltajiet bħal dawk tal-Istati Membri,
f’konformità mar-rekwiżiti miftiehma internazzjonalment.
Kumitat tat-Twettiq Konġunt
Il-Ftehim mal-Iżlanda jipprovdi
għat-twaqqif ta’ Kumitat tat-Twettiq Konġunt, li jiżgura
implimentazzjoni u operazzjoni effettivi ta’ dan il-ftehim. Dan il-kumitat huwa
ffurmat minn rappreżentanti tal-Unjoni, tal-Istati Membri u
tal-Iżlanda u jieħu d-deċiżjonijiet b’kunsens. Jista’
jieħu deċiżjonijiet dwar l-applikazzjoni
tal-leġiżlazzjoni tal-Unjoni rilevanti għall-Iżlanda u
jwettaq skambji ta’ fehmiet u informazzjoni relatati mal-implimentazzjoni
tat-termini tat-twettiq konġunt. Il-laqgħat tiegħu se jiġu
organizzati, kull meta jkun possibbli, qrib dawk tal-Kumitat dwar it-Tibdil
fil-Klima, stabbilit skont l-Artikolu 26 tar-Regolament 525/2013[8].
Tul u terminazzjoni tal-ftehim
mal-Iżlanda
Il-Ftehim mal-Iżlanda huwa konkluż
għal perjodu ta’ żmien limitat, sakemm jitlestew il-kwistjonijiet
kollha relatati mal-implimentazzjoni tat-tieni perjodu ta’ impenn. Dan huwa
f’konformità mal-Artikolu 4 tal-Protokoll ta’ Kjoto li jeħtieġ
li kull ftehim ta' twettiq konġunt bejn il-Partijiet jibqa'
fis-seħħ matul il-perjodu tal-impenn rispettiv.
F’każ ta’ ksur jew oġġezzjoni
min-naħa tal-Iżlanda għal emenda tal-lista ta’ atti legali
b’applikazzjoni fl-Iżlanda skont dan il-ftehim, l-Iżlanda se tkun
responsabbli b’mod individwali għall-emissjonijiet ta’ gassijiet b’effett
ta’ serra kollha tagħha koperti mill-Protokoll ta’ Kjoto, inklużi
dawk taħt il-kamp ta' applikazzjoni tas-sistemi ta' skambju tal-kwoti
tal-emissjonijiet tal-gassijiet b'effett ta' serra tal-UE. 

Dan il-ftehim ma għandu l-ebda
implikazzjoni baġitarja għall-Unjoni.
2014/0152 (NLE)
Proposta għal
DEĊIŻJONI TAL-KUNSILL
dwar l-iffirmar, f’isem l-Unjoni Ewropea,
tal-ftehim bejn l-Unjoni Ewropea u l-Istati Membri tagħha u l-Iżlanda
dwar il-parteċipazzjoni tal-Iżlanda fit-twettiq konġunt
tal-impennji tal-Unjoni Ewropea, l-Istati Membri tagħha u l-Iżlanda
fit-tieni perjodu ta’ impenn tal-Protokoll ta’ Kjoto għall-Konvenzjoni
Qafas tan-Nazzjonijiet Uniti dwar it-Tibdil fil-Klima 
IL-KUNSILL TA' L-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikolu 192(1)
flimkien mal-Artikolu 218(5) tiegħu,
Wara li kkunsidra l-proposta mill-Kummissjoni
Ewropea,
Billi:
(1)       Il-Kummissjoni nnegozjat,
f’isem l-Unjoni, ftehim bejn l-Unjoni Ewropea u l-Istati Membri tagħha u
l-Iżlanda dwar il-parteċipazzjoni tal-Iżlanda fit-twettiq
konġunt tal-impennji tal-Unjoni Ewropea, l-Istati Membri tagħha u l-Iżlanda
fit-tieni perjodu ta’ impenn tal-Protokoll ta’ Kjoto għall-Konvenzjoni
Qafas tan-Nazzjonijiet Uniti dwar it-Tibdil fil-Klima (“il-ftehim”). 
(2)       Il-Protokoll ta’ Kjoto
għall-Konvenzjoni Qafas tan-Nazzjonijiet Uniti dwar it-Tibdil fil-Klima
(“il-Protokoll”) daħal fis-seħħ fis-16 ta’ Frar 2005 u jinkludi
impenji legalment vinkolanti għat-tnaqqis tal-emissjonijiet għall-ewwel
perjodu ta’ impenn tal-Protokoll fis-seħħ mill-2008 sal-2012,
għall-partijiet elenkati fl-Anness B tiegħu. L-Unjoni u l-Istati
Membri rratifikaw il-Protokoll fil-31 ta’ Mejju 2002, u qablu biex iwettqu
l-impenji tagħhom b'mod konġunt fl-ewwel perjodu ta’ impenn.[9] L-Iżlanda rratifikat
il-Protokoll fit-23 ta’ Mejju 2002.
(3)       Fil-Konferenza ta' Doha dwar
il-Klima li saret f’Diċembru 2012, il-Partijiet kollha tal-Protokoll qablu
mal-Emenda ta' Doha li tistabbilixxi t-tieni perjodu ta’ impenn tal-Protokoll
(li jibda fl-1 ta’ Jannar 2013 u jintemm fil-31 ta’ Diċembru 2020).
L-Emenda ta' Doha temenda l-Anness B tal-Protokoll ta’ Kjoto,
tistabbilixxi aktar impenji ta’ mitigazzjoni legalment vinkolanti
għall-Partijiet elenkati f’dak l-Anness għat-tieni perjodu ta’ impenn,
u temenda u telabora iktar d-dispożizzjonijiet dwar l-implimentazzjoni
tal-impenji tal-Partijiet matul it-tieni perjodu ta’ impenn.
(4)       Il-miri għall-Unjoni
Ewropea u l-Istati Membri huma elenkati fl-Emenda ta’ Doha b’nota ta'
qiegħ il-paġna li tiddikjara li dawk il-miri huma bbażati fuq
il-fehim li dawk se jintlaħqu b’mod konġunt, b'konformità
mal-Artikolu 4 tal-Protokoll ta’ Kjoto.[10]
L-Unjoni, l-Istati Membri u l-Iżlanda wkoll ħarġu dikjarazzjoni
konġunta mal-adozzjoni tal-Emenda ta’ Doha[11], li tesprimi
l-intenzjoni tagħhom li jissodisfaw l-impenji tagħhom b’mod
konġunt fit-tieni perjodu ta’ impenn. Id-dikjarazzjoni ġiet maqbula
waqt laqgħa apposta tal-Ministri tal-UE f’Doha u ġiet approvata
mill-Kunsill fis-17 ta’ Diċembru 2012.[12]
(5)       Fl-istess dikjarazzjoni,
l-Unjoni, l-Istati Membri u l-Iżlanda ddikjaraw ukoll, f’konformità mal-
Artikolu 4(1) tal-Protokoll ta’ Kjoto li jippermetti lill-partijiet biex
iwettqu l-impenji tagħhom b’mod konġunt taħt l-Artikolu 3
tal-Protokoll, li l- Artikolu 3(7ter) tal-Protokoll għandu jiġi
applikat fl-ammont assenjat b'mod konġunt skont il-ftehim dwar it-twettiq
konġunt mill-Unjoni Ewropea, l-Istati Membri tagħha, il-Kroazja u
l-Iżlanda u mhux se jiġi applikat individwalment għall-Istati
Membri, il-Kroazja jew l-Iżlanda.
(6)       Fil-laqgħa tal-15 ta’
Diċembru 2009, il-Kunsill laqa’ t-talba tal-Iżlanda biex twettaq
l-impenji tagħha b’mod konġunt mal-Unjoni Ewropea u l-Istati Membri
tagħha fit-tieni perjodu ta’ impenn u talbet lill-Kummissjoni biex
tippreżenta rakkomandazzjoni għall-ftuħ tan-negozjati meħtieġa
dwar ftehim mal-Iżlanda li tkun f'konformità mal-prinċipji u
l-kriterji stabbiliti fil-pakkett Klima u Enerġija tal-Unjoni.[13]
(7)       L-Artikolu 4(1)
tal-Protokoll jirrikjedi li l-Partijiet jaqblu li jwettqu l-impenji
tagħhom b’mod konġunt skont Artikolu 3 tal-Protokoll sabiex
jiġi stabbilit il-livell ta’ emissjoni rispettiv għall-kull
waħda mill-Partijiet tal-ftehim f’dak il-ftehim. L-Artikolu 4(2)
tal-Protokoll jeħtieġ li l-partijiet tal-ftehim ta' twettiq
konġunt jinnotifikaw lis-Segretarjat tal-Protokoll dwar it-termini ta’ dak
il-ftehim fid-data tad-depożitu tal-istrumenti tagħhom ta’ ratifika
jew ta’ approvazzjoni.
(8)       Fis-17 ta’ Diċembru
2013, il-Kunsill awtorizza lill-Kummissjoni biex tiftaħ negozjati dwar
ftehim ta’ twettiq konġunt bejn l-Unjoni Ewropea, l-Istati Membri
tagħha u l-Iżlanda. 
(9)       It-termini tal-ftehim ta'
twettiq konġunt tal-impenji tal-Unjoni Ewropea, l-Istati Membri
tagħha u l-Iżlanda skont l-Artikolu 3 tal-Protokoll ta’ Kjoto
huma stabbiliti f'anness tad-Deċiżjoni tal-Kunsill dwar
il-konklużjoni, f’isem l-Unjoni Ewropea, tal-Emenda ta' Doha
għall-Protokoll ta’ Kjoto għall-UNFCCC u t-twettiq konġunt
tal-impennji tiegħu.[14]
Tali termini huma wkoll stipulati f’anness tal-ftehim mal-Iżlanda.
(10)     Biex jiġi żgurat li
l-impennji tal-Iżlanda fit-twettiq konġunt huma stabbiliti u
applikati b’mod mhux diskriminatorju, billi jittrattaw l-Iżlanda l-istess
bħall-Istati Membri, il-livell tal-emissjonijiet għall-Iżlanda
ġie stabbilit b’tali mod li jkun konsistenti kemm fl-impenn ta’ tnaqqis
tal-emissjonijiet kwantifikati miktuba fit-tielet kolonna tal-Anness B
tal-Protokoll ta’ Kjoto (kif emendat mill-Emenda ta’ Doha) u kemm
fil-leġiżlazzjoni tal-UE, inkluż il-pakkett dwar il-Klima u
l-Enerġija tal-2009 u l-prinċipji u l-kriterji li fuqhom
jibbażaw l-objettivi f’dik il-leġiżlazzjoni. 
(11)     Għalhekk, il-ftehim
għandu jiġi ffirmat f'isem l-Unjoni Ewropea, soġġett
għall-konklużjoni tiegħu f'data aktar tard.
ADOTTA DIN ID-DEĊIŻJONI: 
Artikolu 1
L-iffirmar f’isem l-Unjoni Ewropea tal-Ftehim bejn l-Unjoni Ewropea u
l-Istati Membri tagħha u l-Iżlanda dwar il-parteċipazzjoni
tal-Iżlanda fit-twettiq konġunt tal-impennji tal-Unjoni Ewropea,
l-Istati Membri tagħha u l-Iżlanda fit-tieni perjodu ta’ impenn
tal-Protokoll ta' Kjoto għall-Konvenzjoni Qafas tan-Nazzjonijiet Uniti
dwar it-Tibdil fil-Klima, huwa b’dan approvat f’isem l-Unjoni,
suġġett għall-konklużjoni tal-ftehim imsemmi.
It-test tal-Ftehim li għandu jiġi
ffirmat huwa mehmuż ma’ din id-Deċiżjoni.
Artikolu 2
Il-President tal-Kunsill huwa b'dan awtorizzat
jaħtar lill-persuna(i) bis-setgħa li tiffirma/jiffirmaw il-Ftehim
f'isem l-Unjoni. 
Is-Segretarjat Ġenerali tal-Kunsill
jistabbilixxi l-istrument ta’ setgħat sħaħ biex jiġi
ffirmat il-Ftehim, soġġett għall-konklużjoni tiegħu,
għall-persuna/i indikata/i mill-Kummissjoni. 
Artikolu 3
Din id-Deċiżjoni għandha
tidħol fis-seħħ l-għada tal-jum tal-pubblikazzjoni
tagħha f'Il-Ġurnal Uffiċjali tal-Unjoni Ewropea.
Magħmul fi Brussell,
                                                                       Għall-Kunsill
                                                                       Il-President
[1]               Id-Deċiżjoni 1/CMP.8, adottata mill-Konferenza
tal-Partijiet li serviet bħala laqgħa tal-Partijiet
għall-Protokoll ta’ Kjoto, FCCC/KP/CMP/2012/13/Add.1
[2]               Id-Deċiżjoni tal-Kunsill 2002/358/KE
tal-25 ta’ April 2002 dwar l-approvazzjoni f’isem il-Komunità
Ewropea, tal-Protokoll ta' Kjoto għall-Konvenzjoni Kwadru tan-Nazzjonijiet
Uniti dwar it-Tibdil fil-Klima u t-twettiq konġunt tal-obbligi
tiegħu, ĠU L 130, 15.5.2002, p. 1.
[3]               Ara n-noti f’qiegħ il-paġna 4, 6 u 8 marbuta
mal-impenn kwantifikat għal limitazzjoni jew tnaqqis tal-emissjonijiet
iskritti għall-Unjoni, l-Istati Membri, il-Kroazja u l-Iżlanda
fit-tielet kolonna tal-Anness B (l-Artikolu 1 tal-Emenda ta’ Doha) li
jiddikjaraw li dawn l-impenji “huma bbażati fuq l-intendiment li dawn
jiġu mħarsa b'mod konġunt”.
[4]               It-test sħiħ ta’ din id-dikjarazzjoni huwa
rifless fil-paragrafu 45 tar-Rapport tal-Konferenza tal-Partijiet li
serviet bħala laqgħa tal-Partijiet għall-Protokoll ta’ Kjoto
fit-tmien sessjoni tagħha, li saret f’Doha mis-26 ta’ Novembru
sat-8 ta’ Diċembru 2012 FCCC/KP/CMP/2012/13.
[5]               COM(2013)768 tas-6 ta' Novembru 2013.
[6]               Il-Konklużjonijiet
tal-Kunsill tal-15 ta’ Diċembru 2009 dwar il-Ftehim ta’
Twettiq Konġunt mal-Iżlanda fir-rigward ta' ftehim internazzjonali
futur dwar il-klima. 
[7]               Id-Direttiva 2003/87/KE tal-Parlament Ewropew u
tal-Kunsill tat-13 ta’ Ottubru 2003 li tistabbilixxi skema għall-iskambju
ta’ kwoti ta’ emissjonijiet ta’ gassijiet serra ġewwa l-Komunità u li
temenda d-Direttiva tal-Kunsill 96/61/KE.
[8]               Ir-Regolament (UE) Nru 525/2013 tal-Parlament Ewropew u
tal-Kunsill tal-21 ta' Mejju 2013 dwar mekkaniżmu
għall-monitoraġġ u r-rapportar ta' emissjonijiet ta' gassijiet
serra u għar-rapportar ta' informazzjoni oħra relatata mat-tibdil
fil-klima fil-livelli nazzjonali u tal-Unjoni u li jħassar id-Deċiżjoni
Nru 280/2004/KE.
[9]               Id-Deċiżjoni tal-Kunsill 2002/358/KE
tal-25 ta' April 2002 dwar l-approvazzjoni f'isem il-Komunità
Ewropea, tal-Protokoll ta' Kjoto għall-Konvenzjoni Kwadru tan-Nazzjonijiet
Uniti dwar it-Tibdil fil-Klima u t-twettiq konġunt tal-obbligi tiegħu,
ĠU L 130/1, 15.5.2002, p. 1.
[10]             In-nota f’qiegħ il-paġna 4 tal-Anness B
tal-Protokoll, kif emendata mill-Emenda ta' Doha.
[11]             Rifless fil-paragrafu 45 tar-Rapport tal-Konferenza
tal-Partijiet li serviet bħala l-laqgħa tal-Partijiet
għall-Protokoll ta’ Kjoto fit-tmien sessjoni tagħha, li saret f’Doha
mis-26 ta’ Novembru sat-8 ta’ Diċembru 2012,
l-ewwel Parti: Il-proċedimenti, Dokument FCCC/KP/CMP/2012/13.
[12]             Il-Kunsill
tas-17 ta’ Diċembru 2012, li approva d-dikjarazzjoni tal-Unjoni Ewropea u
l-Istati Membri tagħha flimkien mal-Kroazja u l-Iżlanda
fil-Konferenza ta’ Doha dwar il-Klima. 
[13]             Il-Konklużjonijiet
tal-Kunsill tal-15 ta’ Diċembru 2009 dwar il-Ftehim ta’
Twettiq Konġunt mal-Iżlanda fir-rigward ta' ftehim internazzjonali
futur dwar il-klima.
[14]             [daħħal
ir-referenza].
Ftehim dwar il-parteċipazzjoni
tal-Iżlanda fit-twettiq konġunt tal-impenji tal-Unjoni, l-Istati
Membri tagħha u l-Iżlanda fit-tieni perjodu ta’ impenn tal-Protokoll
ta’ Kjoto.
L-Unjoni Ewropea, ir-Renju tal-Belġju,
ir-Repubblika tal-Bulgarija, it-Repubblika tal-Kroazja, ir-Repubblika
Ċeka, ir-Renju tad-Danimarka, ir-Repubblika Federali tal-Ġermanja,
ir-Repubblika tal-Estonja, l-Irlanda, ir-Repubblika Ellenika, ir-Renju ta'
Spanja, ir-Repubblika Franċiża, ir-Repubblika Taljana, ir-Repubblika
ta' Ċipru, ir-Repubblika tal-Latvja, ir-Repubblika tal-Litwanja, il-Gran
Dukat tal-Lussemburgu, l-Ungerija, Malta, ir-Renju tal-Pajjiżi l-Baxxi,
ir-Repubblika tal-Awstrija, ir-Repubblika tal-Polonja, ir-Repubblika
Portugiża, ir-Rumanija, ir-Repubblika tas-Slovenja, ir-Repubblika
Slovakka, ir-Repubblika tal-Finlandja, ir-Renju tal-Iżvezja, ir-Renju Unit
tal-Gran Brittannja u l-Irlanda ta' Fuq u r-Repubblika tal-Iżlanda (minn
hawn 'il quddiem imsejħa "il-Partijiet"),
Jitfakkar li:
Id-Dikjarazzjoni Konġunta ta' Doha tat-8 ta’
Diċembru 2012, tiddikjara li l-impenni kwantifikati għal-limitazzjoni
u t-tnaqqis tal-emissjonijiet għall-Unjoni Ewropea, l-Istati Membri
tagħha, il-Kroazja u l-Iżlanda għat-tieni perjodu ta’ impenn
taħt il-Protokoll ta’ Kjoto huma bbażati fuq il-fehma li dawn se
jitwettqu b’mod konġunt skont l-Artikolu 4 tal-Protokoll ta’ Kjoto;
li l-Artikolu 3 (7ter), se japplika għall-ammont konġunt
assenjat, skont il-ftehim dwar it-twettiq konġunt tal-Unjoni Ewropea,
l-Istati Membri tagħha, il-Kroazja u l-Iżlanda, u mhux se japplika
għall-Istati Membri, il-Kroazja jew l-Iżlanda individwalment.
F’dik l-istess dikjarazzjoni konġunta,
l-Unjoni Ewropea, l-Istati Membri tagħha u l-Iżlanda ddikjaraw li se
jiddepożitaw strumenti ta' aċċettazzjoni fl-istess ħin, kif
kien il-każ għall-Protokoll ta’ Kjoto nnifsu, sabiex jiżguraw
id-dħul fis-seħħ simultanju għall-Unjoni Ewropea, is-27
Stat Membru tagħha, il-Kroazja u l-Iżlanda;
L-Iżlanda tipparteċipa fil-Kumitat
dwar it-Tibdil fil-Klima tal-Unjoni Ewropea, stabbilit skont l-Artikolu 26
tar-Regolament (UE) Nru 525/2013, kif ukoll bħala Grupp ta’
Ħidma I fl-ambitu tal-Kumitat dwar it-Tibdil fil-Klima. 
Iddeċidew li jikkonkludu l-ftehim li
ġej:
Artikolu 1 (l-għan tal-Ftehim)
L-għan ta’ dan il-ftehim huwa li
jistabbilixxi t-termini li jirregolaw il-parteċipazzjoni tal-Iżlanda
fit-twettiq konġunt tal-impenji tal-Unjoni Ewropea, l-Istati Membri
tagħha u l-Iżlanda għat-tieni perjodu ta’ impenn tal-Protokoll
ta’ Kjoto, u biex jippermetti implimentazzjoni effettiva ta’ din
il-parteċipazzjoni, inkluża l-kontribuzzjoni tal-Iżlanda
fit-twettiq tar-rekwiżiti ta’ rapportar tal-Unjoni għat-tieni perjodu
ta’ impenn tal-Protokoll ta’ Kjoto.
Artikolu 2 (definizzjonijiet)
Għall-finijiet ta’ dan il-ftehim:
(a)         
Il-“Protokoll ta’ Kjoto” huwa l-Protokoll ta’ Kjoto
għall-Konvenzjoni Qafas tan-Nazzjonijiet Uniti dwar it-Tibdil fil-Klima
(UNFCCC), kif emendat bl-Emenda ta' Doha għal dan il-Protokoll, miftiehem
fit-8 ta’ Diċembru 2012 f’Doha;
(b)         
L-“Emenda ta' Doha” tfisser l-Emenda ta' Doha
għall-Protokoll ta’ Kjoto għall-UNFCCC, maqbula fit-8 ta’
Diċembru 2012 f’Doha, li tistabbilixxi t-tieni perjodu ta’ impenn
tal-Protokoll ta’ Kjoto mill-1 ta’ Jannar 2013 sal-31 ta’ Diċembru 2020;
(c)         
It-“Termini tat-twettiq konġunt” tfisser
t-termini stabbiliti fl-Anness 2 ta’ dan il-ftehim;
(d)        
Id-“Direttiva ETS” tfisser d-Direttiva 2003/87/KE
tal-Parlament Ewropew u tal-Kunsill li tistabbilixxi skema għall-iskambju
ta’ kwoti ta’ emissjonijiet ta’ gassijiet serra ġewwa l-Komunità, kif
emendata.
Artikolu 3 (twettiq konġunt)
(1) Il-Partijiet jaqblu li jwettqu l-impenni
kwantifikati tagħhom għal-limitazzjoni u t-tnaqqis tal-emissjonijiet
għat-tieni perjodu ta’ impenn iskritt fit-tielet kolonna tal-Anness B
tal-Protokoll ta’ Kjoto b'mod konġunt, skont it-termini tat-twettiq
konġunt.
(2) Għalhekk, l-Iżlanda għandha
tieħu l-miżuri kollha meħtieġa sabiex tiżgura li
l-emissjonijiet antropiċi aggregati, espressi f'ekwivalenti ta' bijossidu
tal-karbonju għat-tieni perjodu ta’ impenn tal-gassijiet b'effett ta'
serra elenkati fl-Anness A tal-Protokoll ta’ Kjoto minn fonti u bjar koperti
mill-Protokoll ta’ Kjoto li ma jaqgħux fl-ambitu tad-Direttiva ETS ma
jaqbżux l-ammont stipulat fit-termini tat-twettiq konġunt.
(3) Mingħajr preġudizzju
għall-Artikolu 8 ta’ dan il-ftehim, l-Iżlanda għandha, fi
tmiem it-tieni perjodu ta’ impenn, tirtira l-AAUs, CERs, ERUs, RMUs, tCERs jew
lCERs ekwivalenti għall-emissjonijiet tal-gassijiet b’effett ta’ serra
minn fonti u tal-assorbiment minn bjar koperti mill-ammont assenjat lilha
mir-reġistru nazzjonali tagħha, skont id-Deċiżjoni 1/CMP.8
u deċiżjonijiet rilevanti oħra tal-UNFCCC jew korpi
tal-Protokoll ta’ Kjoto, kif ukoll it-termini tat-twettiq konġunt.
Artikolu 4 (l-applikazzjoni ta’
leġiżlazzjoni tal-Unjoni Ewropea rilevanti)
(1) L-atti legali elenkati fl-Anness 1 għandhom
ikunu vinkolati għall-Iżlanda u applikabbli fl-Iżlanda. Kull
meta l-atti legali inklużi fl-Anness 1 ikun fihom referenzi
għall-Istati Membri tal-Unjoni Ewropea, ir-referenzi għandhom,
għall-finijiet ta’ dan il-ftehim, jinftiehmu wkoll bħala referenzi
għall-Iżlanda.
(2) L-Anness 1 jista' jiġi emendat
b’deċiżjoni tal-Kumitat tat-Twettiq Konġunt stabbilit
bl-Artikolu 6 ta’ dan il-ftehim. 
(3) Il-Kumitat tat-Twettiq Konġunt jista’
jiddeċiedi dwar iktar modalitajiet tekniċi dwar l-applikazzjoni
tal-Iżlanda tal-atti legali elenkati fl-Anness I.
(4) Fil-każ ta’ emendi fl-Anness I li
jeħtieġu bidliet fil-leġiżlazzjoni primarja
fl-Iżlanda, id-dħul fis-seħħ ta’ dawn l-emendi għandu
iqis iż-żmien meħtieġ għall-adozzjoni ta’ dawn
il-bidliet mill-Iżlanda u l-ħtieġa li tiġi żgurata
konformità mar-rekwiżiti tal-Protokoll ta’ Kjoto u
d-deċiżjonijiet.
(5) Huwa ferm importanti li l-Kummissjoni
żżomm il-prassi normali tagħha u twettaq konsultazzjonijiet ma’
esperti, inklużi esperti mill-Iżlanda, qabel ma tadotta atti delegati
inklużi jew li għandhom jiġu inklużi fl-Anness I. 
Artikolu 5 (rappurtar)
(1) Sal-15 ta’ April 2015,
l-Iżlanda għandha tressaq ir-rapport lis-Segretarjat tal-UNFCCC, biex
tiffaċilita l-kalkolu tal-ammont assenjat lilha skont dan il-ftehim,
ir-rekwiżiti tal-Protokoll ta’ Kjoto, l-Emenda ta' Doha u
d-deċiżjonijiet adottati skont dawn.
(2) L-Unjoni Ewropea għandha tħejji
r-rapport biex tiffaċilita l-kalkolu tal-ammont assenjat għall-Unjoni
u r-rapport biex tiffaċilita l-kalkolu tal-ammont konġunt assenjat
għall-Unjoni, l-Istati Membri tagħha u l-Iżlanda (“l-ammont
konġunt assenjat”), f'konformità ma' dan il-ftehim, ir-rekwiżiti
tal-Protokoll ta’ Kjoto, l-Emenda ta' Doha u d-deċiżjonijiet adottati
skont dawn. L-Unjoni għandha tressaq dan ir-rapport lis-Segretarjat
tal-UNFCCC sal-15 ta’ April 2015. 
Artikolu 6 (Kumitat tat-Twettiq
Konġunt)
(1) Kumitat tat-Twettiq Konġunt, li
jikkonsisti minn rappreżentanti tal-Partijiet, huwa b’dan stabbilit.
(2) Il-Kumitat tat-Twettiq Konġunt
għandu jiżgura l-implimentazzjoni u l-operazzjoni effettivi ta’ dan
il-ftehim. Għalhekk, għandu jieħu d-deċiżjonijiet previsti
fl-Artikolu 4 ta’ dan il-ftehim u jwettaq skambji ta’ fehmiet u
informazzjoni relatati mal-implimentazzjoni tat-termini tat-twettiq
konġunt. Il-Kumitat tat-Twettiq Konġunt għandu jieħu
d-deċiżjonijiet kollha b’kunsens.
(3) Il-Kumitat tat-Twettiq Konġunt
għandu jiltaqa’ fuq talba ta’ waħda mill-Partijiet jew iktar
lill-Unjoni Ewropea, jew fuq l-inizjattiva tal-Unjoni Ewropea.
(4) Il-membri tal-Kumitat tat-Twettiq
Konġunt li jirrappreżentaw l-Unjoni Ewropea u l-Istati Membri
tagħha jkunu inizjalment rappreżentanti tal-Kummissjoni u l-Istati
Membri li qed jieħdu sehem fil-Kumitat tal-Unjoni Ewropea dwar it-Tibdil
fil-Klima ukoll, stabbilit f’konformità mal-Artikolu 26 tar-Regolament 525/2013[1]. Ir-rappreżentat
tal-Iżlanda għandu jinħatar mill-Ministeru tal-Ambjent u
r-Riżorsi Naturali tal-Iżlanda. Il-laqgħat tal-Kumitat
tat-Twettiq Konġunt għandhom ikunu organizzati, kull meta jkun
possibbli, qrib dawk tal-Kumitat dwar it-Tibdil fil-Klima.
(5) Il-Kumitat tat-Twettiq Konġunt
għandu jadotta r-regoli ta’ proċedura tiegħu b’kunsens.
Artikolu 7 (ebda riżerva) 
Ma tista' ssir ebda riżerva f'dan
il-ftehim.
Artikolu 8 (dewmien u konformità)
(1) Dan il-ftehim huwa konkluż
għall-perjodu ta' żmien sa tmiem il-perjodu addizzjonali tat-twettiq
tal-impenji fit-tieni perjodu ta’ impenn tal-Protokoll ta’ Kjoto jew sakemm xi
kwistjonijiet ta’ implimentazzjoni taħt il-Protokoll ta’ Kjoto għal
kwalunkwe waħda mill-Partijiet, li jkunu relatati ma’ dak il-perjodu ta’
impenn jew l-implimentazzjoni tat-twettiq konġunt, ikunu riżolti;
liema minnhom tkun l-aħħar. Ma jistax jintemm qabel. 
(2) L-Iżlanda għandha tinnotifika
il-Kumitat tat-Twettiq Konġunt fil-każ ta' nuqqas jew falliment
imminenti li japplikaw għad-dispożizzjonijiet ta’ dan il-ftehim.
Nuqqasijiet bħal dawn għandhom ikunu ġġustifikati
għas-sodisfazzjoni tal-membri tiegħu fi żmien 30 jum
min-notifika tagħhom. Inkella, il-falliment li japplika
għad-dispożizzjonijiet ta’ dan il-ftehim jkun jikkostitwixxi ksur ta’
dan il-ftehim.
(3) F’każ ta’ ksur ta’ dan il-ftehim jew
l-oġġezzjoni tal-Iżlanda għall-emenda tal-Anness I
tiegħu skont l-Artikolu 4(2), l-Iżlanda għandha tammonta
għall-emissjonijiet antropiċi aggregati, espressi f'ekwivalenti ta'
bijossidu tal-karbonju minn fonti u tal-assorbiment minn bjar fl-Iżlanda
koperti mill-Protokoll ta’ Kjoto fit-tieni perjodu ta’ impenn, inklużi
l-emissjonijiet minn sorsi koperti bl-iskema tal-Unjoni Ewropea tal-iskambju
tal-kwoti tal-emissjonijiet tal-gassijiet serra, kontra l-objettiv kwantifikat
ta’ tnaqqis ta’ emissjonijiet tagħha inkluż fit-tielet kolonna
tal-Anness B tal-Protokoll ta’ Kjoto u, fi tmiem it-tieni perjodu ta’ impenn,
tirtira l-AAUs, CERs, ERUs, RMUs, tCERs jew lCERs ekwivalenti għal dawk
l-emissjonijiet mir-reġistru nazzjonali tagħha.
Artikolu 9 (Depożitarju)
L-oriġinal ta’ dan il-ftehim, li huwa
awtentiku bl-istess mod fil-lingwi uffiċjali kollha tal-Unjoni Ewropea u
bl-Iżlandiż, għandhom jiġu depożitati għand
is-Segretarju Ġenerali tal-Kunsill tal-Unjoni Ewropea.
Artikolu 10 (depożitu ta’
strumenti ta' ratifika)
(1) Dan il-ftehim għandu jiġi
ratifikat mill-Partijiet f'konformità mar-rekwiżiti domestiċi
rispettivi. Kull Parti għandha tiddepożita l-istrumenti ta’
ratifikazzjoni tagħha għand is-Segretarju Ġenerali tal-Kunsill tal-Unjoni
Ewropea, qabel jew fl-istess waqt tad-depożitu tal-istrument ta’
aċċettazzjoni tal-Emenda ta' Doha għand is-Segretarju
Ġenerali tan-Nazzjonijiet Uniti.
(2) L-Iżlanda għandha
tiddepożita l-istrument ta’ aċċettazzjoni tal-Emenda ta' Doha
għand is-Segretarju Ġenerali tan-Nazzjonijiet Uniti, b’konformità
mal-Artikolu 20(4) u l-Artikolu 21(7) tal-Protokoll ta’ Kjoto, mhux
iktar tard mid-data ta’ depożitu tal-aħħar strument ta’
aċċettazzjoni mill-Unjoni Ewropea jew mill-Istati Membri tagħha.
(3) L-Iżlanda, filwaqt li
tiddepożita l-istrument ta’ aċċettazzjoni tal-Emenda ta' Doha,
għandha tinnotifika wkoll it-termini tat-twettiq konġunt, f’isimha
stess, lis-Segretarjat tal-Konvenzjoni Qafas tan-Nazzjonijiet Uniti dwar
it-Tibdil fil-Klima skont l-Artikolu 4(2) tal-Protokoll ta’ Kjoto.
Artikolu 11 (Dħul fis-seħħ)
Dan il-Ftehim għandu jidħol
fis-seħħ fid-[disgħin] jum wara d-data li fiha l-Partijiet
kollha jkunu ddepożitaw l-istrument ta’ ratifika tagħhom.
Magħmul fi...,
Anness
1
(Lista
provduta fl-Artikolu 4)
1.                      
Ir-Regolament (UE) Nru 525/2013 tal-Parlament
Ewropew u tal-Kunsill tal-21 ta' Mejju 2013 dwar mekkaniżmu
għall-monitoraġġ u r-rapportar ta' emissjonijiet ta' gassijiet
serra u għar-rapportar ta' informazzjoni oħra relatata mat-tibdil
fil-klima fil-livelli nazzjonali u tal-Unjoni u li jħassar id-Deċiżjoni
Nru 280/2004/KE, (imsejjaħ ir-'Regolament 525/2013'), minbarra
l-artikoli tagħha 4, 7, lit. f, 15 sa 20 u 22. Id-dispożizzjonijiet
fl-Artikolu 21 japplikaw kif xieraq. 
2.                      
Atti Delegati u ta' Implimentazzjoni attwali u
futuri bbażati fuq ir-Regolament 525/2013. 
Anness
2
(Termini
tat-twettiq konġunt kif annessi fid-Deċiżjoni ta' Ratifika li
jikkonkludu, f’isem l-Unjoni Ewropea, l-Emenda ta’ Doha - inkluża l-figura
ta’ tCO2eq bħala livell ta’ emissjoni/ammont assenjat
għall-Iżlanda qabel l-applikazzjoni tal-Artikolu 3(7bis) KP)
[1]               Ir-Regolament (UE) Nru 525/2013 tal-Parlament Ewropew u
tal-Kunsill tal-21 ta' Mejju 2013 dwar mekkaniżmu
għall-monitoraġġ u r-rapportar ta' emissjonijiet ta' gassijiet
serra u għar-rapportar ta' informazzjoni oħra relatata mat-tibdil
fil-klima fil-livelli nazzjonali u tal-Unjoni u li jħassar
id-Deċiżjoni Nru 280/2004/KE.